Nineteen Eighty-Four (Negentien-vier-en-tagtig – 1984) is 'n distopiese roman deur die Britse skrywer George Orwell, grootliks geskryf in 1948 en gepubliseer in 1949. In hierdie boek bied Orwell sy visie op die Westerse wêreld in 1984, waarin die enkeling in 'n heeltemal hopelose stryd teen 'n totalitêre regime ondergaan. Dit is 'n waarskuwing teen totalitêre regimes, soos Nazi-Duitsland wat toe pas verslaan is en Josef Stalin se Sowjetunie. Die storie is 'n bitter satire oor 'n politieke stelsel wat perfekte beheer het op die aksies van alle onderdane op alle vlakke. Die enigste politieke party beheer die siel van die mens en dus die hele meganisme van liefde en haat. Die ideologie van hierdie party word Engsoc (Engels: "Ingsoc") genoem. Alhoewel dit oorspronklik 'n sosialistiese ideaal nagestreef het, het daar niks na die revolusie gebly nie. Daar moet kennis geneem word dat beide die Bolsjewiste/Staliniste en die Nazi's hulself (nasionale) sosialiste genoem het. 'n Kenmerkende stelling is dus: "Vryheid is die vryheid om te sê dat twee plus twee vier maak, as dit toegestaan word, volg alles anders."